ועדת הכנסת, כנסת 16, פרוטוקול מספר 12, 2003-05-12 10:00

רוני בר-און: בוקר טוב, ברוך שובכם חברי הכנסת, אני מתכבד לפתוח את ישיבה מספר 12 של ועדת הכנסת.

רוני בר-און: קבלתי טלפון לפני מספר דקות מחבר כנסת שמתעכב בכניסה ואנחנו נמתין לו מספר דקות.

יצחק כהן: אפשר בינתיים לעשות שירה בציבור.

רוני בר-און: לעניין שירה בציבור, כשהייתי צעיר והייתי שר, אבי המנוח היה אומר לי יותר טוב שתרקוד מאשר תשיר, כי יותר קל לעצום את העיניים מאשר לסגור את האוזניים.

רוני בר-און: אם כך, נהפוך את הסדר ונקיים את ההצבעה רק לאחר שחבר הכנסת שביקש ממני להמתין, יגיע.

רוני בר-און: נדון כרגע בקביעת סדרי הדיון להצעות אי אימון של סיעות מרצ, חד"ש-תע"ל, וש"ס-יהדות התורה, שתתקיימנה היום אחר הצוהריים.

רוני בר-און: סיעת העבודה הסירה את הצעת אי האמון שלה, יו"ר הקואליציה ויו"ר סיעת העבודה, יש לכם הצעה מוסכמת בעניין הזה?

רוני בר-און: גדעון סער: אני מציע שבמסגרת הזמן שמוקנה לכל סיעה, סיעה שמונה מעל עשרה חברים יוקצה לה זמן של 10 דקות, סיעה שמונה פחות מעשרה חברים יוקצה לה זמן של 5 דקות.

רוני בר-און: מקובל עליכם?

דליה איציק: לא.

גדעון סער: את רוצה לפי מנדטים?

גדעון סער: כן, אני רוצה לפי מנדטים.

שאול יהלום: אדוני היו"ר, מקובל בנוהל של הכנסת שמחלקים לסיעות גדולות בינוניות וקטנות ולא עוסקים בקטנוניות בכל סיעה.

שאול יהלום: אני מציע 10 דקות לגדולות, 7 דקות לבינוניות, 5 דקות לכל סיעה אחרת, אני חושב שזה סביר, בהנחה שגם המגישים מדברים וכל שר יכול לדבר.

רשף חן: מה זה בינונית?

רוני בר-און: ש"ס.

דליה איציק: ש"ס היא בינונית?

מאיר פרוש: אם מפלגת העבודה הסירה את האי אמון, אז ש"ס היא הגדולה.

רוני בר-און: רק בדקתי את הערנות של חבר הכנסת יצחק כהן.

רוני בר-און: חברת הכנסת איציק יש לך מה לומר על הצעתו של חבר הכנסת יהלום 10 דקות, 7 דקות ו- 5 דקות?

דליה איציק: אני לא מסכימה, זה לא פרופורציונלי.

רוני בר-און: כמה את רוצה לגדולות?

דליה איציק: אני רוצה לפחות 15 דקות לגדולה.

רוני בר-און: לא יהיה מיקוח על 5 דקות, כמה גדולות יש לנו?

רוני בר-און: שינוי תוותר.

דליה איציק: ששינוי תוותר.

רוני בר-און: ההצעה היא 15, 7, 5 דקות.

גדעון סער: אדוני היו"ר, הרי יהיו עוד הצעות אי אמון במושב הזה, לא נשב פה בכל פעם לתוך הלילה.

רשף חן: מי שיש לו מעל 15, יקבל 15 דקות.

רוני בר-און: יש הצעה של רשף חן, 15 דקות לליכוד ולעבודה, 10 לש"ס שינוי ולכל היתר 5 דקות.

גדעון סער: מקובל עלי.

שאול יהלום: ו- 7 דקות לבינוניות.

רוני בר-און: אין בינוניות, בינוניות בפוליטיקה זה דבר פסול, או שאתה מצוין או שאתה גרוע.

מאיר פרוש: יש לי הצעה לסדר, אני חושב שאנחנו לא מסוגלים להתגבר פה בוועדה על קטנוניות, אני מציע לך להעביר את ההכרעה ליו"ר הכנסת, הוא יהיה נדיב לב.

מאיר פרוש: איזו התנהגות זו, עוד 3 דקות פחות 3 דקות, על מה מדובר?

מאיר פרוש: הכנסת, תפקידה לעמוד מעל הדוכן ולומר את דברה.

מאיר פרוש: עם מה אתה מתעסק פה, 3 דקות יותר או פחות, תן את ההכרעה ליו"ר הכנסת הוא יהיה יותר לארג'.

גדעון סער: זו סמכות של ועדת הכנסת, על מה אתה מדבר?

שאול יהלום: מעולם לא היה יותר מ- 10 דקות.

רוני בר-און: חבר הכנסת פרוש, כמה אתה מבקש?

מאיר פרוש: היא מבקשת 15 דקות, תן לה, העולם יתהפך?

מאיר פרוש: היום תיתן לה 15 דקות פעם הבאה אל תיתן לה, הדקות שאנחנו מתווכחים פה כבר יותר זמן.

רוני בר-און: מי בעד ההצעה שהצעתי, 15 דקות, 10 דקות ו- 5 דקות, מבלי שזה יהווה תקדים.

גדעון סער: אתה תעמוד בפני אי אמון כל שבוע, מתי היו 15 דקות לסיעה?

דליה איציק: אז שהממשלה תדבר פחות.

גדעון סער: ואתם תסבירו עם ה- 140 מיליון שקל גירעון איך צריך להבריא את הכלכלה.

רוני בר-און: חבר הכנסת שטרן, הייתה לך הצעה מהפכנית.

יורי שטרן: מהפכה מוחלטת, 10, 7 ו- 5, כמו שחבר הכנסת סער הציע, זה הכי טוב והכי מקובל על כולם.

דליה איציק: מי זה כולם?

גדעון סער: התיאבון שלכם הוא בלי קשר לאמון שהעם רוכש לכם.

דליה איציק: חבר הכנסת סער באת לפה עם מצב רוח תוקפני, אני מציעה שלא תוציא את זה עלי, כי אני אחזיר לך.

רוני בר-און: אתם עומדים על זה שנצביע על זה?

דליה איציק: אנחנו עומדים על זה שתמצא פשרה.

שאול יהלום: 10, 7 ו- 5.

דליה איציק: זו לא פשרה.

רוני בר-און: אם אתם רוצים לתת לי לקבוע את הפשרה ומבלי שזה יהווה תקדים, שתי הסיעות הגדולות, ליכוד ועבודה, 15 דקות, הסיעות הבינוניות 10, אחר כך 7 ו- 5.

גדעון סער: צריך הצבעה.

רוני בר-און: מי בעד ההצעה שלי ירים את ידו.

רוני בר-און: בעד: 7 נגד: 6

רוני בר-און: תודה רבה, הצעתי נתקבלה, אני מודה לכם על התמיכה והאמון.

גדעון סער: סליחה, חבר הכנסת איתן לא נספר.

רוני בר-און: אתה רוצה רביזיה?

גדעון סער: אני לא רוצה רביזיה, אני רוצה שאדם שהצביע, יספרו אותו.

אתי בן-יוסף: הוא ישב בצד, לא ראיתי אותו.

רוני בר-און: חבר הכנסת איתן, אתה יכול לשבת ליד השולחן?

יאיר פרץ: הוא חולה.

רוני בר-און: אנחנו נעשה הפסקה כאן ונצביע אחרי ההצבעה על הנושא הראשון.

רוני בר-און: בקשת היועץ המשפטי לממשלה לנטילת החסינות מחברת הכנסת נעמי בלומנטל בהתאם לסעיף 13(ג) לחוק חסינות חברי הכנסת, זכויותיהם וחובותיהם – התשי"א- 1951 – הצבעה

רוני בר-און: אני מבקש שקט מכולם, אני אוציא מהחדר מי שמדבר ואיננו חבר כנסת, זו אזהרה אחרונה לעוזרים ולאנשי התקשורת שידברו בזמן שהדיון הזה מתקיים.

שלום שמחון: אני רוצה לנצל את הזמן שמחכים לחבר הכנסת המכובד שמאחר ולשאול שאלה.

שלום שמחון: לי נמסר, טרם הדיון בוועדה, שמי שלא השתתף ולא קרא את החומר לא רשאי להצביע, וכך התכוונתי לנהוג.

שלום שמחון: אני רוצה לדעת את עמדתה של היועצת המשפטית של הוועדה.

אנה שניידר: סעיף 101 א' לתקנון קובע כי לא יוחלף חבר ועדה אלא אם נבצר ממנו להשתתף בדיוני הוועדה.

אנה שניידר: הכוונה היא שדיוני הוועדה בנושא של הסרת חסינות, מאחר ומדובר בהחלטה מעין שיפוטית, יתנהלו על ידי חברי כנסת באופן רצוף.

אנה שניידר: זה לא אומר שחבר כנסת, שהוא חבר ועדה קבוע, אם הוא מחליט לא להשתתף בדיוני הוועדה, לא יכול להצביע.

אנה שניידר: אי אפשר למנוע מחבר ועדה להצביע.

רוני בר-און: את אומרת שלמרות שחבר הכנסת שמחון לא היה באף דיון הוא יכול להצביע.

אנה שניידר: הוא יכול אם הוועדה העמידה לרשות חברי הכנסת את הפרוטוקולים.

רוני בר-און: אבל הוא אומר שהוא לא בדק את זה.

אנה שניידר: אז זה עניינו הוא אם הוא לא בדק.

רוני בר-און: אני יכול לקבל תשובה?

רוני בר-און: הרי שנינו משפטנים, ואני מבקש תשובה.

אנה שניידר: תואיל להרשות לי לענות ואני אענה, התקנון לא אוסר על חבר ועדה קבוע, שלא השתתף בדיון, מלהצביע.

רוני בר-און: בקיצור, התשובה של היועצת המשפטית היא שאתה יכול להשתתף בהצבעה, זה אתה ומצפונך, אם לא היית בדיון, אתה צריך לקבל את ההחלטה.

שלום שמחון: אני רוצה לומר משהו כמחאה על הפרוטוקול.

רוני בר-און: כמחאה על מה?

רוני בר-און: על זה שהיא מאפשרת לך להצביע?

שלום שמחון: דבר ראשון, אני רשאי להצביע, ואני אצביע.

שלום שמחון: התחושה היא שאם יש חוות דעת מהסוג הזה, מתחילת הדרך מה שנאמר לנו זה לא להמשיך לבוא לדיונים אם לא יכולים, אני יו"ר ועדת הכלכלה של הכנסת ולכן לא יכולתי להגיע, ונאמר לנו שלא מצביעים.

שלום שמחון: אני חושב שהמצב הזה הוא שלא נמסרים לנו הכלים - - -

רוני בר-און: מחאתך נרשמה.

רוני בר-און: בבקשה חבר הכנסת איתן.

מיכאל איתן: למיטב זכרוני, כשהיועץ המשפטי לממשלה היה כאן, הוא נשאל מספר שאלות שנגעו לתחושה של הרבה אנשים, גם חברי כנסת וגם בציבור, שאם יש כאן איזשהו הליך של אכיפת החוק לא בצורה שוויונית - - -

רוני בר-און: חבר הכנסת איתן מהי בקשתך, אנחנו בהצבעה.

מיכאל איתן: הבקשה שלי היא להודיע ליועץ המשפטי לממשלה שהוא לא יכול לזלזל בנו ולא לתת שום תשובה, וכאילו אנחנו אוטומטים - - -

רוני בר-און: מה בקשתך?

רוני בר-און: אתה רשאי להודיע ליועץ המשפטי לממשלה, במיוחד שאתה יו"ר ועדת חוקה חוק ומשפט, כל הודעה שנראית לך, הדיון הזה קבוע להצבעה, יש לך בקשה הנוגעת להצבעה הזו?

מיכאל איתן: אני מבקש להביא להצבעה את ההצעה שלי לא לדחות את הבקשה לגופה ולא לקבל את הבקשה לגופה אלא לומר, ההליך לא הסתיים, חברי הכנסת צריכים עוד מידע, ועד שהיועץ המשפטי לא יבוא וייתן הבהרות, אנחנו לא בשלים להצביע.

רוני בר-און: תסלח לי, ההצעה שלך לא מתקבלת, אני לא מעלה אותה בכלל להצבעה משום שאין לדברים האלה שחר.

רוני בר-און: הדיון הקודם שהיה דיון לגופו של עניין הסתיים בהחלטה שנקיים את ההצבעה בדיון הקרוב של ישיבת ועדת הכנסת, ככל שניתן גם בפגרה, ובפגרה זה לא הסתייע.

מיכאל איתן: היו הצעות שביקשו הסברים מהיועץ המשפטי הסברים והוא נתן - - -

רוני בר-און: שמענו כבר את הדברים האלה, אז תכתוב לו מכתבים - - -

מיכאל איתן: אני לא רוצה לכתוב לו מכתבים.

רוני בר-און: אנחנו מקיימים כרגע את ההצבעה משום שההצעה שלך לא עולה בקנה אחד עם הוראות החוק.

רוני בר-און: בהצעה שלך לסדר שלא לקיים כרגע את ההצבעה אנחנו פותחים פתח לדחות בלא סוף ובלא קץ כל דיון בנושא של הסרת חסינות, וחוק חסינות חברי הכנסת – זכויות וחובות, בסעיף 13ג' קובע במפורש, להבדיל מדברים אחרים, שבקשה לנתינת חסינות תוגש ליו"ר הכנסת שיעבירנה לוועדת הכנסת לדיון בישיבתה הקרובה.

רוני בר-און: זאת אומרת שהמחוקק ראה את הצורך לקיים את הדיון בנטילת החסינות בלא שיהוי ובלי לאפשר השתהות טכנית מהסוג שאתה מציע עכשיו.

מיכאל איתן: המחוקק היה צריך לקבל גם הסברים לגופו של עניין, יש שאלות והיועץ המשפטי לא עונה.

רוני בר-און: תודה רבה חבר הכנסת איתן, אתה לא תפריע להצבעה.

רוני בר-און: אנחנו עוברים עכשיו להצבעה.

רוני בר-און: ההצבעה היא על בקשת היועץ המשפטי לממשלה ליטול את חסינותה של חברת הכנסת נעמי בלומנטל, כפי שהתקיים בדיון שקיימנו פה לגופו של עניין, פעמיים, ועוד פעם שבו פתחנו פורמלית את הדיון.

רוני בר-און: ההצבעה תהיה שמית, אני אקרא כל שם מחברי הוועדה והוא יאמר בעד או נגד.

רוני בר-און: בעד פירושו לקבל את בקשת היועץ המשפטי וליטול את חסינותה של חברת הכנסת בלומנטל.

רוני בר-און: נגד פירושו כמובן שלא ליטול את החסינות.

רוני בר-און: יש כמובן גם אפשרות להימנע בהצבעה.

רוני בר-און: אני מבקש שקט מוחלט בהצבעה.

רוני בר-און: אני עובר להצבעה: רוני בר-און - בעד גדעון סער?

גדעון סער: בעד

רוני בר-און: מיכאל איתן?

מיכאל איתן: אין לי נתונים, אני לא יכול להצביע

רוני בר-און: נמנע?

מיכאל איתן: אני לא נמנע

רוני בר-און: לא משתתף בהצבעה.

רוני בר-און: עומרי שרון - אינו נוכח ענבל גבריאלי?

ענבל גבריאלי: נגד

רוני בר-און: יולי אדלשטיין?

יולי יואל אדלשטיין: נגד

רוני בר-און: מיכאל גורולובסקי?

מיכאל גורלובסקי: נגד

רוני בר-און: דניאל בנולו?

1028: נגד

רוני בר-און: דליה איציק?

דליה איציק: בעד

רוני בר-און: אלי בן מנחם - אינו נוכח

מיכאל איתן: יש לו גם כן - - -

רוני בר-און: אתה מפריע לי, אני קורא אותך לסדר בפעם הראשונה, אתה מפריע באמצע הצבעה.

רוני בר-און: אלי בן מנחם – אינו נוכח שלום שמחון?

שלום שמחון: בעד

רוני בר-און: רוני בריזון?

רוני בריזון: בעד

רוני בר-און: רשף חן?

רשף חן: בעד

רוני בר-און: יאיר פרץ?

יאיר פרץ: נגד

רוני בר-און: יצחק כהן?

יצחק כהן: נגד

רוני בר-און: יורי שטרן?

יורי שטרן: נגד

רוני בר-און: שאול יהלום?

שאול יהלום: נמנע

רוני בר-און: זהבה גלאון?

זהבה גלאון: בעד

רוני בר-און: מאיר פרוש?

מאיר פרוש: נגד

רוני בר-און: דוד טל?

רוני בר-און: הוא בעצם ממלא מקומו של עמיר פרץ שהיה נוכח בכל הישיבות והוא אינו נוכח.

רוני בר-און: אחמד טיבי – אינו נוכח.

רוני בר-און: מה התוצאות?

אתי בן יוסף: שבעה בעד, שמונה נגד.

רוני בר-און: שבעה הצביעו בעד הסרת החסינות, שמונה הצביעו נגד הסרת החסינות, נמנע אחד, אני קובע איפוא שוועדת הכנסת דחתה את בקשת היועץ המשפטי לממשלה ליטול את חסינותה של חברת הכנסת נעמי בלומנטל.

רוני בר-און: אין צורך בהודעה בעניין, תודה רבה לכם.

רוני בר-און: המשך - קביעת מסגרת דיון להצעות סיעות מרצ, חד"ש-תע"ל, וש"ס-יהדות התורה להביע אי אימון בממשלה.

רוני בר-און: חבר הכנסת סער, אתה רוצה לקיים הצבעה חוזרת?

גדעון סער: לא היה פה רוב.

דליה איציק: תכבד את יו"ר הוועדה.

גדעון סער: האם אתה יכול לחזור על ההצעה.

רוני בר-און: ההצעה הייתה לתת לעבודה ולליכוד 15 דקות.

מיכאל איתן: למה העבודה והליכוד אותו דבר?

מיכאל איתן: אנחנו 40 חברי כנסת.

מיכאל איתן: זה לא הגיוני.

רוני בר-און: בלשון החברים שלי אני משמיד את סיעת הליכוד ומשבש את עבודת הקואליציה.

גדעון סער: לא משמיד...

גדעון סער: הרי תצטרכו לשבת פה עד הלילה.

רוני בר-און: תציע את הצעתך.

גדעון סער: אני מציע לעשות חשבון, הרי אני לא מתנגד עקרונית להצעות שאתה מציע, ואתה יודע את זה.

גדעון סער: כמה סיעות בינוניות יש?

גדעון סער: נעשה את החשבון ונראה כמה זמן יצא לנו, אם ייצא זמן סביר, אין לי בעיה עם זה.

רוני בר-און: יש שתי סיעות שיקבלו 10 דקות, שינוי וש"ס, כל היתר יקבלו 5 דקות.

גדעון סער: אין לי בעיה עם זה.

רוני בר-און: הליכוד והעבודה 15 דקות, ש"ס - - -

גדעון סער: אני מודיע שזה לא יהיה תקדים.

רוני בר-און: אמרתי פעמיים שזה לא יהיה תקדים.

רוני בר-און: ש"ס ושינוי 10 דקות, וכל היתר 5 דקות.

רוני בר-און: מי בעד?

רוני בר-און: בעד: רוב נגד: אין הצבעה התקבלה פה אחד.

רוני בר-און: הקמת ועדה משותפת של ועדת הכלכלה וועדת החינוך והתרבות לפי חוק הרשות השניה לטלוויזיה ורדיו, התש"ן – 1990

רוני בר-און: אנחנו מבקשים לקבוע הרכב של ועדה משותפת לוועדת הכלכלה ולוועדת החינוך והתרבות לפי חוק הרשות השניה לטלוויזיה ורדיו התש"ן – 1990.

אנה שניידר: צריך להדגיש שזו ועדה סטטוטורית.

רוני בר-און: הוועדה היא ועדה סטטוטורית, כפי שמבקשת להדגיש היועצת המשפטית.

אנה שניידר: והיא תוקם למשך כל תקופת כהונתה של הכנסת ה- 16.

גדעון סער: זו ועדה סטטוטורית?

רוני בר-און: סעיף 1 לחוק הרשות השניה לטלוויזיה ורדיו מגדיר את הוועדה כוועדה משותפת של ועדת הכלכלה וועדת החינוך והתרבות של הכנסת ומכוח זה היא הופכת לסטטוטורית.

ארבל אסטראחן: החוק עצמו נותן הרבה מאד סמכויות לוועדה, היא צריכה לאשר כללים - - -

שאול יהלום: הוא קובע כמה חברים?

ארבל אסטראחן: לא, זו סמכותה של ועדת הכנסת.

רוני בר-און: ניתן לחבר הכנסת שמחון להציע את הצעתו.

שאול יהלום: יש לי הצעה לסדר, באופן עקרוני אני מציע לקבל ואני מציע שעד הישיבה הבאה שתהיה בין הקואליציה והאופוזיציה, שזו ועדה מאד חשובה וסטטוטורית, תהיה הידברות וה"כן" הסופי ייקבע בישיבה הבאה.

אנה שניידר: רציתי להסב את תשומת לבכם שלפי סעיף 16ב' של התקנון , ועדה משותפת היא במספר חברים שווה מכל אחת משתי הוועדות אלא אם כן הוועדה לפי סעיף 148 לתקנון בהסכמה תגיע להרכב אחר.

אנה שניידר: אני מציעה שאם אין הסכמה בעניין הזה, שיהיה ברור שמדובר בהרכב של מספר חברים שווה, לא נאמר מהו המספר.

רוני בר-און: התקנון קובע ככלל ועדה משותפת בהרכב של מספר חברים זהה מן הוועדות המשתתפות בוועדה, אלא אם ועדת הכנסת מחליטה אחרת בהתאם לסעיף 148.

אנה שניידר: בהסכמה.

רוני בר-און: בהסכמה.

רוני בר-און: השאלה, חבר הכנסת סער לאן אתה רוצה ללכת?

רוני בר-און: אתה רוצה ללכת לוועדה משותפת פריטטית, או שאתה רוצה שיהיה בה רוב לוועדת כלכלה או רוב לוועדת החינוך.

גדעון סער: מבחינתי אפשר ללכת לוועדה פריטטית.

רוני בר-און: נשמע את יושבי ראש הוועדות הרלוונטיות.

שלום שמחון: לי לא משנה מה יהיה ההרכב אם הוא יהיה פריטטי או לא פריטטי כי ממילא בסופו של דבר נקבע את ההרכב בין האופוזיציה לקואליציה וזה מה שמשנה.

רוני בר-און: זה יהיה פריטטי, עברנו כבר את זה, יש לך הסכמה עם שלגי על רשות הוועדה?

שלום שמחון: רשות הוועדה זה לא עניין של הסכמה עם שלגי, רשות הוועדה בכנסת הקודמת - - -

רוני בר-און: הוועדה היא בכלכלה?

שלום שמחון: היא בכלכלה ואני מבקש שתישאר בכלכלה

רוני בר-און: החוק אומר כך.

גדעון סער: כמה אתם רוצים שיהיה גודל הוועדה?

שלום שמחון: 15.

גדעון סער: 15 זה לא כולל פריטטי

שלום שמחון: 14.

רוני בר-און: ההצעה העולה היא ועדה פריטטית בת 14 חברים שבעה מחינוך ושבעה מכלכלה ברשות יו"ר ועדת כלכלה.

רוני בר-און: הרכב שמי יובא על ידי יו"ר הקואליציה בהסכמת האופוזיציה.

רוני בר-און: מי בעד?

רוני בר-און: בעד: רוב נגד: אין ההצעה נתקבלה פה אחד.

רוני בר-און: בקשת יו"ר הכנסת להכללת נאומו של חבר הכנסת פורז בדברי הכנסת - לפי סעיף 148 לתקנון.

רוני בר-און: הנושא הבא הוא בקשת יו"ר הכנסת לכלול את נאומו של חבר כנסת פורז בדברי הכנסת לפי סעיף 148 לתקנון.

מאיר פרוש: על מה היה הנאום.

רוני בר-און: הנאום מחולק על השולחן שלכם.

רוני בר-און: מה ההתרגשות?

רוני בר-און: שמעתם נאום של פורז, אז כולם קופצים.

יצחק כהן: נאום של פורז זה דבר מאד היסטורי, אלה דברים חשובים מאד.

רוני בר-און: סעיף 148 לתקנון הוא סעיף העושה רגלוציה עם כל מה שלא כתוב בתקנון, או שמרשה לסטות בתקנון.

אנה שניידר: ובלבד שזה בהסכמה.

רוני בר-און: כמובן.

שאול יהלום: נאום פורז היה 7 דקות או 5 דקות?

רוני בר-און: אני מציע שתקרא את הנאום, תדבר בקצב של חבר הכנסת פורז, אני אמדוד את הזמן, ואז נדע לענות על שאלתך.

מאיר פרוש: יש לי שאלה לסדר, אחזקת כלבים כותבים עם אל"ף או עם ה"א?

רוני בר-און: תלוי למה אתה מתכוון, אם אתה מתכוון לבריאות לתסרוקת ולאוכל, זה אחזקה באל"ף.

רוני בר-און: אם אתה מתכוון להליכה עם חיות, זו החזקה בה"א.

מאיר פרוש: כתוב פה עם ה"א וגם עם אל"ף.

רוני בר-און: תשאל את חבר הכנסת פורז.

מאיר פרוש: אני לא מסכים להכניס לפרוטוקול כי לא ידוע אם הכוונה עם אל"ף או עם ה"א.

מאיר פרוש: כתוב עם ה"א אבל הכוונה עם אל"ף, אז אני מבקש לתקן.

רוני בר-און: הצדיק פורז לא רצה להשתמש באות החמישית שלא לצורך אז הוא החליף אותה באל"ף.

מאיר פרוש: זה הפוך.

רוני בר-און: אז זה ממש חילול הקודש.

יצחק כהן: אני מבקש התייעצות סיעתית.

אנה שניידר: הוועדה לא צריכה להיכנס לתוכן הנאום, תוכן הנאום ממילא נערם אחרי זה בדיוני הכנסת.

אנה שניידר: אני חייבת בגלל העניין של סעיף 148 - - -

רוני בר-און: חבר הכנסת פרוש, היועצת המשפטית אומרת שלכם אין שום סמכות להרהר או לערער אחרי פורז, מה שהוא כתב, זה כזה ראה וקדש.

רוני בר-און: אתה רוצה להכניס את זה או לא?

מאיר פרוש: יש לי הצעה אחרת, אני מבקש להכניס את זה עם אל"ף.

יולי יואל אדלשטיין: מי שכתבה את זה זו הקצרנית, היא אולי חשבה שזה כך וכוונתו של פורז הייתה אחרת.

רוני בר-און: העירו את תשומת לבי לדבר אחר, אתם עושים פה קרקס, וזה בסדר, אבל אפשר היה לאחוז את הכלב הזה בזנבו האמיתי ולהגיד שזה יצירת נוהל שלא נגמור ממנו.

רוני בר-און: כל אחד יעלה לדוכן, ידבר 2 דקות ויגיד שהיתר כתוב בנייר וישים עשרה ספרים.

ארבל אסטראחן: סעיף 148 הוא לא נוהג, הוא לא מהווה תקדים בשונה מסעיף 147, כי כרגע תקבע הוועדה למקרה חד פעמי לאור הנסיבות.

רשף חן: מה היו הנסיבות?

רוני בר-און: הדיון בקריאה שני ושלישית היה בשעה מאד מאוחרת וחבר הכנסת פורז ביקש, וקיבל את הסכמת היו"ר שלא לקרוא את הנאום ולא להלאות את האנשים אלא למסור אותו לקצרניות.

ארבל אסטראחן: למרות שיש הוראה בתקנון שלא מאפשרת את זה.

רוני בר-און: היו"ר, שעה שלא ידע שהוראה בתקנון אוסרת את זה, אישר לו, והכל היה בכנסת הקודמת.

מאיר פרוש: חבר הכנסת פורז מתעקש ורוצה שזה ייכנס.

רוני בר-און: חבר הכנסת פורז קיבל הסכמה מהיו"ר...

רוני בר-און: אם היה אומר לו שהוא לא יכול או לא יודע או היה קורא ליועצת המשפטית ב- 2:00 בלילה, יכול להיות שאם חבר הכנסת פורז היה יודע שאי אפשר הוא היה אומר, סליחה, שישנו כולם אבל אני קורא את הנאום שלי.

רוני בר-און: כל מה שהוא מבקש עכשיו זה לאשרר את החלטת היו"ר, שהתנהלה עוד בכנסת הקודמת, והובטח לו ולא נסתייע מכיוון שהממשלה נפלה והכנסת התפזרה, ועכשיו אומרים כולם, התחייבנו, ולכם חברי ועדת הכנסת הסמכות, על פי סעיף 148 לשנות את סדרי העולם האלה ולהכניס את זה פנימה.

רוני בר-און: זה לא מהווה תקדים, וכך אתם מתבקשים לעשות.

רוני בר-און: עכשיו אני מבקש התייחסות בלי בדיחות.

יצחק כהן: בוועדת הכספים ובוועדות הכנסת השונות אנחנו דנים על גורלם של קשישים, ילדים מזי רעב שתלויים בחוקים מסייעים שהולכים לקחת מהם.

יצחק כהן: מה שמטריד אותנו - - -

רוני בר-און: זה פרט טכני, זה לא עניין מהותי.

רוני בר-און: החוק עבר, מה זה משנה, תעשה את החוק פחות טוב אם תמשוך את הנאום הזה?

יצחק כהן: אני עדיין ברשות דיבור...

יצחק כהן: אנחנו צריכים להיות עסוקים האם ילד שירצה לתת את הפקודה "ארצה" יצטרך רשיון או לא, נו באמת.

יצחק כהן: אני מתייחס לזה כמו שזה מונח על שולחני.

אנה שניידר: אבל החוק עבר, הצבעת עליו כבר.

יצחק כהן: זו בושה.

יצחק כהן: זה היה מצחיק עכשיו זה עצוב.

שאול יהלום: אני חושב שבמידה מסוימת חבר הכנסת כהן צודק והתרומה הכי גדולה תהיה אם לא נעשה מזה דיון ארוך.

שאול יהלום: אני מציע לקבל את הצעת היו"ר מאחר והיו"ר של אותה ישיבה נתן להבין ליו"ר הוועדה, והוא כותב את זה במפורש, הרי שנחליט שעכשיו כולם יודעים ואם יהיה צורך, אדוני גם יפרסם במליאה את החלטת ועדת הכנסת והיועצת המשפטית, עכשיו נקבל את זה ובזה נסיים את הישיבה ללא תקדים.

רוני בר-און: מר ניצן, אני מבקש ממך לעזוב, לא ייתכן שתיכנס באמצע ישיבה ותנהל שיחות, אתה מפריע לי.

רוני בר-און: בבקשה חבר הכנסת רשף חן.

רשף חן: חברים נכבדים, אני מניח שאם ההצעה הזו הייתה של כל חבר הכנסת אחר, לא משינוי, לא היינו שומעים מכם והנושא הזה היה עובר תוך 20 שניות, כפי שהוא צריך לעבור.

רשף חן: אתם רבותיי, מאשימים אותנו, את המפלגה שלי, שוב ושוב בזה שאנחנו שונאים אתכם ומתייחסים אליכם בצורה לא עניינית ומתנכלים לכל דבר שאתם רוצים - - -

יצחק כהן: זה לא מטריד אותי שאתה שונא אותי.

רשף חן: הדבר המציק הוא שהפוסל במומו פוסל, ושוב ושוב, בהתמדה כזו, ובצורה כל כך קנטרנית, אתם לא משרתים את העניין שלכם, אתם לא משרתים את כבוד הכנסת, לא את כבוד הוועדה הזו.

רשף חן: אם יש לכם - - -

יצחק כהן: אין לכם משהו אחר על סדר היום חוץ מלהגיד לכלבים "ארצה"?

רשף חן: אתה יודע יפה מאד שמה שאתה עושה פה זו קנטרנות פוליטית, האמן לי שהעניין המרכזי שאתה משיג פה זה העניין שאי אפשר יהיה אחר כך לקחת אותך ברצינות.

יצחק כהן: דברתי ברצינות, להגיד לכלב "ארצה" עם רשיון או בלי רשיון, אז תגיד לו "ארצה" בלי רשיון.

רוני בריזון: ברשותך אומר דבר תורה, מכיוון שאנחנו כאן בין תלמידי חכמים אומר כך, הספר היחיד בתנ"ך שלא מופיע בו שם השם אפילו פעם אחת הוא ספר אסתר, וכשבאה אסתר וביקשה "רשמוני לדורות", לא פסקו לה חכמים שתרשם לדורות?

יצחק כהן: מה הקשר?

רוני בריזון: הייתי מבקש, שלמרות ששם השם לא מופיע שם, ירשם פורז לדורות.

שאול יהלום: רק כדי לדייק, לא "רשמוני לדורות", אלא "כתבוני לדורות"

מאיר פרוש: אדוני היו"ר, אני מתחיל קודם כל עם חברי הכנסת משינוי, הם צריכים לקחת בחשבון שאם שר מכובד ממפלגתם, מתעקש, בימים שילדים רעבים ללחם...

מאיר פרוש: שאלתי קודם האם הוא מבקש שיכללו את הנאום שלו...

מאיר פרוש: הרי אנחנו לא מדברים על נאום ראש הממשלה בהרצליה שזה כלול במסגרת ההסכם הקואליציוני כמטווה קבלת מטווה בוש, אנחנו מדברים על החזקת כלבים באל"ף ובה"א.

מאיר פרוש: אם שר בישראל חשוב לו, ומתעקש על כך שזה ייכנס לסדר היום, זה מראה לי על רמה ועל הפרופיל ועל עצם - - -

רוני בר-און: גם היושב ראש מבקש זאת, בעיקר היושב ראש מבקש זאת.

רוני בר-און: מי שיצר את התקלה - - -

מאיר פרוש: אני קורא את מה שחבר הכנסת פורז רצה לומר מעל הדוכן, הוא מדבר על העניין - - -

שאול יהלום: הוא עשה אתך חסד, הוא מבקש את הנאום שלו, אם היה מביא את כל הכלבים לכנסת.

שאול יהלום: ..

מאיר פרוש: אני קורא את מה שהוא רצה לומר מעל הדוכן ועכשיו הוא מבקש להניח את זה לפרוטוקול.

מאיר פרוש: בנאום שלו נאמר, בעמוד 4, שהחוק מזמין את שר החקלאות לקבוע בתקנות אגרות בעד ביצוע פעולות - - -

רוני בר-און: להערכתי אתה סוגר את הדלת של המלונה אחרי שהכלב ברח.

רוני בר-און: החוק עבר.

מאיר פרוש: מה הוא מבקש שאני אכניס לו לפרוטוקול?

מאיר פרוש: שבחוק נקבעו עבירות עונשיות מדורגות, וגם את חומרת העבירות.

מאיר פרוש: אני יודע שהשר הזה, כאשר מבקשים לאכוף עבירות על חמץ בפסח הוא אומר שאין עבירה.

רוני בר-און: תודה, בסדר, חברת הכנסת גבריאלי בבקשה.

ענבל גבריאלי: אדוני היו"ר, אני חושבת שזה פשוט מגוחך שאתה מאפשר את הויכוח הזה- - -

רוני בר-און: אני מתנצל בפנייך שאני מגוחך.

ענבל גבריאלי: לא אתה, סליחה, שזה מגוחך שאתה מאפשר כאן לחברי הוועדה - - -

רוני בר-און: אני מתנצל שאני מתנהג באופן מגוחך.

ענבל גבריאלי: לא אתה, אתה בסך הכל נותן - - -

רוני בר-און: אולי היא מדברת אליך, אולי אתה היו"ר?

ענבל גבריאלי: אתה נותן את רשות הדיבור, לא נראה לי שמה שאנחנו אמורים לעשות כאן זה להיכנס לעומקו של עניין.

יצחק כהן: למה לא?

ענבל גבריאלי: אני אסביר למה לא.

ענבל גבריאלי: החוק עבר, אנחנו לא אמורים לדון עכשיו האם בימים טרופים אלו זה בסדר להתעסק בכלבים או לא.

ענבל גבריאלי: יש כאן עניין טכני, יו"ר הכנסת טען שאפשר לעשות את זה, אנחנו בסך הכל אמורים לאשר או לא לאשר את בקשתו וזה הכל, עניין טכני לחלוטין.

אריה האן: צריכה להיות הסכמה.

רוני בר-און: איפה כתוב שזה צריך להיות בהסכמה?

אנה שניידר: כתוב בכוכבית לסעיף 148.

רוני בר-און: מי מתנגד לזה

רוני בר-און: נגד: 3

רוני בר-און: כיוון שאין הסכמה, אנחנו לא מעבירים את זה, ניצחתם את פורז, כל הכבוד.

רוני בר-און: קביעת ועדות לדיון בהצעות חוק ובהצעות לסדר היום.

רוני בר-און: הסעיף הבא על סדר היום הוא קביעת ועדות לדיון בהצעות לסדר היום.

רוני בר-און: "גל אלימות כלפי נבחרי ציבור, הצעתו של חבר כנסת אהוד יתום, הוא לא נמצא, לא נדון בזה.

אתי בן-יוסף: הזמנתי רק את מי שביקש ערעור

רוני בר-און: "גל אלימות כלפי נבחרי ציבור" זו ועדה?

ארבל אסטראחן: זו הייתה הצעה לסדר, ואנחנו צריכים לקבוע לאיזה ועדה זה ילך.

אנה שניידר: אנחנו מציעים את ועדת הפנים.

רוני בר-און: אין הצעה אחרת מלבד ועדת הפנים.

רוני בר-און: מי בעד?

רוני בר-און: הצבעה בעד: רוב נגד: אין ההצעה עוברת לוועדת הפנים.

רוני בר-און: "העלאת הריבית של משיכות היתר, הפחתת הריבית על פיקדונות ועליית שער הדולר"

אנה שניידר: אנחנו מציעים ועדת כספים.

רוני בר-און: יש הצעה אחרת?

רוני בר-און: מי בעד ועדת כספים?

רוני בר-און: הצבעה בעד: רוב נגד: אין ההצעה עוברת לוועדת הכספים.

רוני בר-און: "מינויו של אבו מאזן לראש הממשלה ברשות הפלסטינית" הצעתם של חברי הכנסת מתן וילנאי, אחמד טיבי, חיים אורון, אריה אלדד, דוד אזולאי, ניסן סלומינסקי ועזמי בשארה.

שאול יהלום: חוץ וביטחון.

רוני בר-און: יש הצעה אחרת?

רוני בר-און: מי בעד ועדת חוץ וביטחון?

רוני בר-און: הצבעה בעד: רוב נגד: אין ההצעה עוברת לוועדת חוץ וביטחון.

רוני בר-און: "השבת האמון במערכת המשפט לקהילת יוצאי חבר העמים" חברת הכנסת מרינה סולודקין.

קולט אביטל: אנחנו מבקשים להביא את זה לעליה וקליטה כי אנחנו עוסקים בכל המכלול של קליטת עליה וההתייחסות שלה למוסדות בארץ.

רוני בר-און: אבל הנושא פה הוא השבת האמון במערכת המשפט.

קולט אביטל: זה לא עניין משפטי, זה יותר עניין פסיכולוגי.

שאול יהלום: ועדה משותפת.

רשף חן: יש פה כלב ויש זנב, אני חושב שהכלב, שהוא העיקר, זה העלייה.

רשף חן: הרעיון הוא שבגלל שלעולים החדשים אין אמון במערכת המשפט - - -

קולט אביטל: דיברנו בהשבת האמון והבעיה בהשבת אמון היא גם בעיה של הסברה.

רוני בר-און: יו"ר ועדת החוקה ביקש להעביר את זה לדיון בוועדת החוקה, אנחנו נעשה ועדה משותפת.

רוני בר-און: אם זה כל כך מעניין אותך אתה יכול לשבת בוועדה המשותפת ואני מבטיח לך שאני אמליץ בפני יושבי הראש המשותפים שאתה תהיה יו"ר הוועדה.

רשף חן: אני הצעתי שזה יהיה בוועדת העלייה והקליטה ואני לא חבר בקליטה אלא חבר בוועדת חוקה, כך שאני לא מעוניין כל כך לדון בזה.

מאיר פרוש: אני מציע ששינוי יקריאו את נאום פורז ב- 10 דקות שיש להם היום.

רוני בר-און: אני אבקש לתרגם אותו לרוסית ונקריא אותו בוועדת הקליטה.

רשף חן: מתי שתצטרכו הקלה כלשהי מאתנו ואני אומר "כלבים" תדעו למה אני מתכוון ותדעו שאני לא מתייחס - - -

מאיר פרוש: זה לא אישי, לפורז יש בעיה אתנו.

רוני בר-און: ועדה משותפת ברשותך, חברת הכנסת אביטל?

קולט אביטל: ברשותי.

רוני בר-און: אני לא יכול לעשות קונססיה ברשות ועדה, אם לחבר הכנסת איתן לא אכפת, הם ימנו את היו"ר אחר כך.

רוני בר-און: כמה חברים צריך?

קולט אביטל: חמישה וחמישה.

רוני בר-און: חמישה וחמישה ברשות ועדת הקליטה.

רוני בר-און: קביעת ועדות ליון בהצעות חוק

רוני בר-און: הצעת חוק עסקאות גופים ציבוריים (אכיפת נהלי חשבונות תשלום חובות מס העסקת עובדים זרים כדין ושכר מינימום) (תיקון- מניעת פיטורי חיילי מילואים) של חבר הכנסת אבשלום וילן.

רוני בר-און: הייתה הצעה להעביר את זה לוועדת חוקה או לוועדת העבודה והרווחה.

שאול יהלום: אני מציע ועדת העבודה והרווחה.

אנה שניידר: החוק הזה במהותו הוא חוק שעוסק בחובת ניהול פנקסי חשבונות והוא בעצם בסמכות של ועדת חוקה חוק ומשפט, אבל הנושא הספציפי שמבקשים להוסיף לחוק הזה מתאים לדעתי לוועדת העבודה והרווחה.

רוני בר-און: אם אין עמדות אחרות, מי בעד ועדת העבודה והרווחה?

רוני בר-און: הצבעה בעד: רוב נגד: אין ההצעה עוברת לוועדת העבודה והרווחה

רוני בר-און: הצעת חוק חיילים משוחררים (חזרה לעבודה)( תיקון – הארכת תקופת האיסור על פיטורי מילואים ואיסור הפליה בקבלה לעבודה בשל שירות מילואים) של חבר הכנסת גלעד ארדן וקבוצת חברי כנסת.

רוני בר-און: נשמעו הצעות להעביר את הצעת החוק לוועדת חוץ וביטחון או לוועדת העבודה והרווחה.

אנה שניידר: ועדת העבודה והרווחה.

רוני בר-און: יש הערות?

רוני בר-און: מי בעד ועדת העבודה והרווחה.

רוני בר-און: הצבעה בעד: רוב נגד: אין ההצעה עוברת לוועדת העבודה והרווחה.

רוני בר-און: תודה רבה לכולם, הישיבה נעולה.